Vkusno i totsjka

Vkusno i totsjka (russisk: Вкусно — и точка; norsk oversettelse: Velsmakende, og det er det eller Smakfullt. Punktum.) er en russisk hurtigmatkjede som primært selger hamburgere, fritert kylling, pommes frites og kullsyreholdige drikker.
Hurtigmatkjeden ble stiftet i 2022 av den russiske forretningsmannen Aleksandr Govor, i kjølvannet av at McDonald’s la ned virksomheten i Russland i mai 2022. Govor kjøpte opp McDonald’s-kjeden i Russland, og 12. juni 2022 åpnet 15 av de tidligere McDonald’s-restaurantene i Moskva-regionen opp igjen som Vkusno i totsjka.

Historie 
Etter Russlands invasjon av Ukraina, stanset McDonald’s driften i Russland 8. mars 2022. 16. mai 2022 kunngjorde selskapet av det trekker seg ut av Russlands finansmarked og at den russiske forettningsmannen Aleksandr Govor hadde kjøpt opp McDonald’s-kjeden i Russland. 

Navneforslag på den nye restaurantkjeden var «Prosto tak» (russisk: «Просто так», Akkurat sånn), «Veselo i vkusno» (russisk: Весело и вкусно, Muntert og velsmakende), «Tot samyj» (russisk: «Тот самый», Det samme) og «Svobodnaja kassa» (russisk: Свободная касса, Ledig kasse). Navnene ble registrerte hos det russiske patentregisteret Rospatent..

12. juni 2022 åpnet de 15 første restaurantene i den nye hurtigmatkjeden Vkusno i totsjka. 13. juni åpnet ytterligere 50 restauranter i Moskva og Moskva-regionen. I St. Petersburg skulle det også åpnes restauranter 13. juni, men åpningsdatoen for disse restaurantene ble utsatt til begynnelsen av juli. 

Blant de første restaurantene som ble åpnet 12. juni 2022 kl. 12:00 Moskvatid, var flaggskiprestauranten som ligger ved Pusjkinplassen i Moskva. Moskvas borgermester, Sergej Sobjanin, var til stede under åpningen av restauranten. Ifølge en korrespondent fra Gazeta.ru var det mange mange mennesker ved åpningen av flaggskipet til Vkusno i totsjka, men «mengden var langt fra det samme som i 1990», med henvisning til da McDonald’s åpnet sin første restaurant i Sovjetunionen på samme sted.

Logo og slagord 
9. juni 2022 offentliggjorde restaurantkjeden logoen sin. Logoen har en grønn bakgrunn med en gul-oransje sirkel og to gule striper. Den gul-oransje sirkelen representerer en hamburger, mens de to gule stripene representerer to pommes frites-staver. Sirkelen og de to gule stripene er plassert slik at de danner bokstaven M. Den grønne bakgrunnen symboliserer «kvalitetene fra råvarene og servicen gjestene er vant til». Slagordet til Vkusno i totsjno er «Navnet endret, kjærligheten består» (russisk: Название меняется, любовь остаётся).

Bilder

Se også 
 McDonald’s

Referanser

Hurtigmatkjeder
Russiske selskaper
Russisk mat
Etableringer i 2022
2022 i Russland